
Osobitosti dokazovania trestných činov pri verejnom obstarávaní

Anotácia: Predkladaný článok sa zameriava na problematiku dokazovania trestných činov súvisiacich s verejným obstarávaním. Autor v článku prepája špecifické vlastnosti verejného obstarávania s trestnoprávnymi aspektmi, a to s dôrazom na osobitosti procesu dokazovania trestnej činnosti pri verejnom obstarávaní

Úvod
Dokazovanie predstavuje zákonom upravený postup, v ktorom sa zisťujú, preukazujú, a overujú skutočnosti dôležité pre správne posúdenie meritórnych otázok v trestnom konaní. Keďže predmetom trestného stíhania je skutok, ktorý bol spáchaný v minulosti bez priamej účasti príslušných orgánov, dokazovanie predstavuje kľúčovú fázu, v ktorej sa vytvára skutkový podklad pre relevantné rozhodnutie v trestnom konaní. Dokazovanie sa však neobmedzuje len na náležité zisťovanie skutkového stavu a jeho hodnotenie zo strany orgánov činných v trestnom konaní a súdov, ale význam dokazovania možno vnímať širšie, pretože účinné fungovanie trestnej justície (v podobe efektívneho odhaľovania a postihovania trestnej činnosti) predstavuje dôležitý prvok pri potláčaní kriminality.[footnoteRef:1]  [1:  „Istota potrestania, hoci aj mierneho, zapôsobí vždy silnejšie než strach z hroznejšieho trestu, spojeného s nádejou beztrestnosti.“ – Beccaria, C. O zločinoch a trestoch. [online]. 2015. [cit. 3. júna 2026]. Dostupné na internete: https://www.pravnelisty.sk/monitoring-literatury/a386-cesare-beccaria-o-zlocinoch-a-trestoch.] 

Význam náležitého odhaľovania a dokazovania trestnej činnosti je osobitne zdôraznený pri ekonomickej kriminalite. Páchanie týchto trestných činov je do značnej miery determinované tzv. teóriou racionálnej voľby, v zmysle ktorej rozhodnutie páchať trestnú činnosť je výsledkom pragmatického zváženia potenciálnych výhod a rizík, pričom pre páchateľov má rozhodujúci význam práve (ne)pravdepodobnosť vyvodenia trestnej zodpovednosti.[footnoteRef:2] Typický spôsob konania zahŕňajúci zložité ekonomické otázky značne sťažuje preukazovanie porušenie zákona s trestnoprávnou relevanciou, čo vytvára podmienky pre sofistikované páchanie trestnej činnosti a tým aj zvyšuje význam efektívneho postupu orgánov činných v trestnom konaní pri riešení daných odborných (mimotrestných) otázok.  [2:  mutatis mutandis LACIAK, O. a L. TURAY. Teória racionálnej voľby a jej význam v kriminológii. In: Nové jevy v ekonomické kriminalitě 2023: Sborník příspěvků z mezinárodní konference k poctě doc. Josefa Kuchty, s. 55 – 60.] 

Uvedené sa osobitne vzťahuje na trestné činy páchané v súvislosti s verejným obstarávaním. Multidisciplinárna komplexnosť verejného obstarávania v sebe kumuluje rôznorodé špecializované inštitúty a procesné postupy podľa osobitného zákona, ktoré výrazne presahujú rámec trestného práva. Následkom toho vzniká množstvo teoreticko-aplikačných problémov, ktoré vyvolávajú požiadavku osobitného prístupu v rámci dokazovania, najmä z hľadiska predmetu dokazovania a využívaných dôkazných prostriedkov. Z uvedeného dôvodu sa predložený článok zameriava na analýzu procesných aspektov dokazovania trestných činov v oblasti verejného obstarávania, predovšetkým so zreteľom na vplyv špecifického charakteru verejného obstarávania na proces dokazovania v trestnom konaní. Cieľom článku je zároveň identifikovať aplikačné „úskalia“ a problémy v súvislosti s predmetnou trestnou činnosťou a na základe toho formulovať relevantné odporúčania.

Problematika verejného obstarávania v kontexte trestného práva
V podmienkach demokratického a právneho štátu založeného na princípoch trhového hospodárstva zohráva verejné obstarávanie nezastupiteľnú úlohu. Ide o nástroj, ktorý má, sledujúc verejný záujem a ochranu hospodárskej súťaže, zabezpečiť hospodárne, efektívne a transparentné vynakladanie verejných prostriedkov zo strany štátu a iných kvalifikovaných subjektov pri nadobúdaní tovarov, služieb a stavebných prác. Zabezpečenie čo najlepšej hodnoty za peniaze ako integrálnej súčasti riadnej správy vecí verejných spočíva v uplatňovaní prísne formalizovaného súboru procesných pravidiel, ktoré v priebehu uzatvárania zmluvy, ako aj v pred-zmluvnej a po-zmluvnej fáze, významne obmedzujú zmluvnú autonómiu obstarávateľských subjektov a predchádzajú svojvôli a samoúčelnosti pri nakladaní s verejnými prostriedkami.[footnoteRef:3] Celospoločenský význam verejného obstarávania zvýrazňuje okrem iného aj skutočnosť, že podstatná časť verejných financií sa vynakladá práve prostredníctvom verejného obstarávania (v roku 2024 v hodnote 7 431,367 mil. eur).[footnoteRef:4] [3:  AZUD, J., L. PLAVÁKOVÁ a P. BARTOŠ. Zákon o verejnom obstarávaní. Komentár, s. 14.]  [4:  Informácia o celkovom štatistickom vyhodnotení procesu verejného obstarávania za rok 2024. [online]. 2024. [cit. 3. júna 2026]. Dostupné na internete: https://www.uvo.gov.sk/index.php?eID=dumpFile&t=f&f=38195&token=c9dad190e7498d9f417b25845123a8c1f2bffed6.] 

Záujem o zákonný priebeh verejného obstarávania reflektuje množstvo právnych predpisov na národnej úrovni aj na úrovni EÚ, ktoré dopĺňa rozsiahla judikatúra Súdneho dvora Európskej únie, národných súdov, Úradu pre verejné obstarávanie (ďalej len „ÚVO“) ako aj ďalšie výkladové dokumenty v oblasti soft law.[footnoteRef:5] Základným predpisom pre oblasť verejného obstarávania je Zákon č. 343/2015 Z. z. o verejnom obstarávaní a o zmene doplnení niektorých zákonov v znení neskorších predpisov (ďalej len „ZVO“), pričom špecifickej povahe predmetu regulácie zodpovedá komplexná a štruktúrovaná právna úprava obsiahnutá v predmetnom zákone, ktorý upravuje rôzne procesné režimy, najmä v závislosti od finančných limitov obstarávaných zákaziek (nadlimitné/podlimitné), ich charakteru (civilné/oblasť obrany a bezpečnosti), postavenia obstarávateľských subjektov (verejný obstarávateľ/obstarávateľ) a viacerých postupov, ktorými je možné zákazky, resp. koncesie zadávať (verejná súťaž, užšia súťaž, rokovacie konanie so zverejnením a pod.).  [5:  AZUD, J., L. PLAVÁKOVÁ a P. BARTOŠ. Zákon o verejnom obstarávaní. Komentár, s. 24.] 

Všetky tieto kritériá determinujú uplatňované postupy, ktoré sa vyznačujú špecifickými procedurálnymi pravidlami (najmä pokiaľ ide o obsah oznámení, počet zapojených hospodárskych subjektov, časové aspekty obstarávania a pod.). Samotný proces verejného obstarávania prebieha vo viacerých štádiách (ktoré možno rozdeliť na prípravnú a realizačnú fázu), v rámci ktorých zúčastnené subjekty vykonávajú rôzne vecné a procesné úkony (napr. určenie predpokladanej hodnoty zákazky, príprava súťažných podkladov, predkladanie ponúk, ich hodnotenie a i.). Súčasťou týchto postupov je množstvo odborných otázok (vzťahujúcich sa najmä na špecifický predmet konkrétnej zákazky) a procesných inštitútov (z ktorých zákon pripúšťa rôzne výnimky), čo v konečnom dôsledku ešte zvýrazňuje komplexný a zložitý charakter verejného obstarávania.
	S ohľadom na komplikované (a v praxi často zdĺhavé) procesy v oblasti verejného obstarávania tak dochádza k vyvažovaniu požiadavky efektívneho zabezpečovania verejných potrieb (v súlade s legitímnymi politickými záujmami) s dôsledným dodržiavaním základných princípov verejného obstarávania. Snaha o čo najrýchlejší a najjednoduchší priebeh obstarávacieho procesu však môže narážať na porušenia pravidiel verejného obstarávania rôznej intenzity a charakteru. V krajnom prípade môže byť zložitá a štruktúrovaná povaha verejného obstarávania zneužitá ako nástroj na sofistikované zakrývanie neoprávnených manipulácií priebehu a výsledkov verejných obstarávaní náročných na odhalenie. Z uvedeného dôvodu ďalší text poukazuje na tie inštitúty verejného obstarávania, ktoré sú najviac „náchylné“ na porušenie, resp. účelové zneužitie a ktoré zároveň značne problematizujú posudzovanie a dokazovanie (aj trestnoprávne relevantného) protiprávneho konania pri verejnom obstarávaní.
	Za najzávažnejšie porušenia pravidiel verejného obstarávania možno označiť situácie, ak sa (verejný) obstarávateľ vyhne povinnosti uzavrieť zmluvu podľa zákona spôsobom alebo postupom ustanoveným zákonom.[footnoteRef:6] Takéto protiprávne konanie je de facto v rozpore so všetkými základnými princípmi verejného obstarávania a  môže k nemu dôjsť v prípade, ak (verejný) obstarávateľ uzavrie zmluvu bez použitia akéhokoľvek zákonom ustanoveného postupu (napr. uplatnením výnimky z vecnej pôsobnosti ZVO bez reálneho splnenia zákonných podmienok)[footnoteRef:7] alebo vtedy, ak použije menej prísny postup, ako mu zákon prikazuje (napr. účelovým rozdelením predmetu zákazky do viacerých samostatných obstarávaní, hoci jednotlivé plnenia spolu funkčne, časovo, miestne a technicky súvisia).[footnoteRef:8],[footnoteRef:9] [6:  Pozri § 182 ods. 1 písm. a) ZVO.]  [7:  V zmysle § 1 ods. 15 ZVO „verejný obstarávateľ a obstarávateľ nesmú zadať zákazku, koncesiu alebo použiť súťaž návrhov podľa odsekov 2 až 13 s cieľom vyhnúť sa použitiu postupov a pravidiel podľa tohto zákona.“]  [8:  Podľa § 6 ods. 16 písm. a) ZVO „zákazku, koncesiu alebo súťaž návrhov nemožno rozdeliť ani zvoliť spôsob určenia jej predpokladanej hodnoty, ak by výsledkom tohto postupu bolo zníženie predpokladanej hodnoty pod finančné limity podľa tohto zákona (...).“]  [9:  Primerane pozri AZUD, J., L. PLAVÁKOVÁ a P. BARTOŠ. Zákon o verejnom obstarávaní. Komentár, s. 1727.] 

	Rovnako rizikové z hľadiska základných princípov verejného obstarávania sú tie postupy, v rámci ktorých dochádza k obmedzeniu hospodárskej súťaže, a to najmä s ohľadom na skutočnosť, že od roku 2021 prevažujú verejné obstarávania s jednou alebo dvomi predloženými ponukami.[footnoteRef:10] Obmedzenie, resp. vylúčenie súťaže vo verejnom obstarávaní, môže byť spôsobené nielen priamym zadaním zákazky konkrétnemu (vopred dohodnutému) uchádzačovi (napr. použitím priameho rokovacieho konania bez naplnenia zákonných dôvodov na jeho aplikáciu), ale aj dôsledkom konkrétnych (účelových) zásahov, realizovaných najmä v prípravnej fáze verejného obstarávania, ktoré determinujú jeho ďalší priebeh.  [10:  STRÉMY, T., M. KORDÍK a O. REPA. Machinácie pri verejnom obstarávaní, s. 104.] 

Parametre verejného obstarávania totiž možno nastaviť spôsobom fakticky vylučujúcim okruh potenciálnych záujemcov, keďže ich splnenie by bolo objektívne možné len zo strany jedného konkrétneho hospodárskeho subjektu. Zvýhodnenie určitých záujemcov tak môže byť spôsobené napríklad neproporcionálnym a diskriminačným nastavením podmienok účasti (najmä čo sa týka finančného a ekonomického postavenia alebo technickej a odbornej spôsobilosti)[footnoteRef:11] alebo spôsobom prípravy súťažných podkladov (najmä špecifickým opisom predmetu zákazky, ktorý bez primeraného vecného odôvodnenia smeruje k určitému typu výrobku, technológie alebo riešenia).[footnoteRef:12] Rovnaký následok môže byť spôsobený nerozdelením zákazky na samostatné časti v prípadoch, keď je to vzhľadom na povahu predmetu zákazky opodstatnené (najmä ak verejný obstarávateľ spojí objektívne oddeliteľné a vecne nesúvisiace plnenia do jednej zákazky).[footnoteRef:13] [11:  Podľa § 38 ods. 5 ZVO „podmienky účasti, ktoré verejný obstarávateľ a obstarávateľ určia na preukázanie splnenia finančného a ekonomického postavenia a technickej spôsobilosti alebo odbornej spôsobilosti, musia byť primerané a musia súvisieť s predmetom zákazky alebo koncesie (...).“]  [12:  V zmysle Rozhodnutia Rady ÚVO zo dňa 10. 04. 2017, č. 5930-9000/2017: 62. „(...) predmet zákazky musí verejný obstarávateľ opísať jednoznačne, úplne a nestranne na základe technických požiadaviek, ktoré musia byť súčasne určené tak, aby bol zabezpečený rovnaký prístup pre všetkých uchádzačov alebo záujemcov, a tým zabezpečená hospodárska súťaž (...) súlad opisu predmetu zákazky prostredníctvom technických požiadaviek s princípmi verejného obstarávania je dodržaný́ kontrolovaným vtedy, ak sú technické požiadavky jasne čitateľné, neodrádzajú hospodárske subjekty od podania ponuky, nezvýhodňujú hospodárske subjekty pred inými, sú proporcionálne k tomu, čo je cieľom verejného obstarávania a navzájom súvisia.“]  [13: „Za istých okolností môže existovať povinnosť rozdeliť zákazku na časti. Ide o prípady, keď sa v rámci jednej zákazky obstarávajú vecne nesúvisiace plnenia, ktoré obvykle na trhu poskytujú odlišné subjekty. V prípade, ak totiž verejný obstarávateľ zahrnie do opisu predmetu zákazky v rámci jedného postupu verejného obstarávania rôzne navzájom nesúvisiace predmety, môže svojím postupom výrazne eliminovať účasť uchádzačov v tomto procese, a tým aj umelo znížiť počet predložených ponúk.“ Oznámenie ÚVO o nesúlade predložených dokumentov so zákonom o verejnom obstarávaní a povinnosťami podľa zmluvy o poskytnutí nenávratného finančného príspevku. Kód kontroly V79701. [online]. 2025 [cit. 3. júna 2026]. Dostupné na internete: https://www.uvo.gov.sk/fileadmin/user_upload/Oznamenie_o_nesulade_11303-2026.pdf.] 

Z uvedeného vyplýva, že verejné obstarávanie predstavuje zložitý multidisciplinárny koncept, ktorý prepája politické, právne, ekonomické a ďalšie vysoko-odborné (najmä technické) aspekty týkajúce sa predmetu konkrétnej zákazky. V prípade sofistikovaných porušení pravidiel verejného obstarávania je ich často náročné odhaliť a predovšetkým preukázať z hľadiska vyvodenia trestnoprávnej zodpovednosti (v praxi sa však vyskytli aj evidentné a hrubé porušenia s trestnoprávnou relevanciou).[footnoteRef:14] Aj preto je pri vyššie rozoberaných pochybeniach vo verejnom obstarávaní (ktoré v praxi nie sú výnimkou) obzvlášť dôležité posudzovať charakter a závažnosť porušených pravidiel, najmä v kontexte ďalších kvalifikovaných okolností, ktoré by vybočovali z rámcov „bežného“ administratívneho porušenia zákona (napr. v dôsledku nesprávnej interpretácie, resp. aplikácie predmetných inštitútov), a ktoré by zakladali podozrenie z trestnej činnosti pri verejnom obstarávaní. [14:  Typickým príkladom je kauza tzv. „nástenkového tendra“, v rámci ktorej porušenia pravidiel verejného obstarávania spočívali v zásade na tom skutkovom základe, že osoby v prostredí vtedajšieho Ministerstva výstavby a regionálneho rozvoja SR: (i) vytvorili podmienky pre vopred dohodnutého uchádzača; (ii) vedomým nezabezpečením odborne spôsobilej osoby pre verejné obstarávanie a obídením príslušných odborov zodpovedných za priebeh verejného obstarávania (iii) vôbec nezverejnili výzvu na predkladanie ponúk, pričom v rozpore so skutočnosťou deklarovali ako miesto jej zverejnenia informačnú tabuľu v budove ministerstva; (iv) za členov komisie na vyhodnotenie ponúk vymenovali osoby, ktoré na to nespĺňali odbornú spôsobilosť; (v) ktorí jedinú predloženú ponuku vyhodnotili ako úspešnú napriek tomu, že nespĺňala kritériá uvedené vo výzve na predkladanie ponúk – bližšie pozri rozsudok Špecializovaného trestného súdu z 18. októbra 2017, sp. zn. PK-2T/24/2016.] 

Náročnosť posudzovania protiprávneho konania pri verejnom obstarávaní ešte zvýrazňuje charakter blanketovej skutkovej podstaty trestného činu machinácie pri verejnom obstarávaní a verejnej dražbe podľa § 266 Trestného zákona, a to najmä v kontexte paralelnej úpravy správneho trestania v zákone o verejnom obstarávaní (§ 182 a nasl.). Všeobecná formulácia alternatívne zloženej objektívnej stránky daného trestného činu spočíva o. i. v konaní páchateľa, ktoré je v rozpore so zákonom o verejnom obstarávaní (ku ktorému musia pristúpiť ďalšie zákonné znaky). Samotný ZVO však upravuje vlastné skutkové podstaty správnych deliktov postihujúce porušenie pravidiel verejného obstarávania. Predmetná súbežná úprava výrazne stiera hranice medzi trestnoprávnou a administratívnou zodpovednosťou, a tým zvyšuje nároky na dokazovanie trestnoprávne relevantných machinácií pri verejnom obstarávaní. 

Predmet a rozsah dokazovania machinácií pri verejnom obstarávaní
Špecifická povaha verejného obstarávania priamo ovplyvňuje proces dokazovania v trestnom konaní, v rámci ktorého je nevyhnutné trestnoprávne meritórne otázky zisťovať a hodnotiť v kontexte celého priebehu verejného obstarávania, keďže tieto sú navzájom úzko prepojené, najmä z hľadiska predmetu a rozsahu dokazovania, jeho postupu a využívaných dôkazných prostriedkov. 
Je však potrebné zdôrazniť, že nie každé formálne pochybenie v procese verejného obstarávania je možné (a nevyhnutné) postihovať prostriedkami trestného práva. Vo vzťahu k chráneným objektom pri trestných činoch podľa § 266 a § 267 Zákona č. 300/2005 Z. z. Trestného zákona v znení neskorších predpisov (ďalej len „Trestný zákon“) by malo ísť v zmysle zásady subsidiarity trestnej represie o najzávažnejšie porušenia povinností a princípov verejného obstarávania (aj s ohľadom na súbežnú úpravu administratívno-právnej zodpovednosti a sankcie, ktoré ÚVO ukladá v rámci dohľadu nad verejným obstarávaním).[footnoteRef:15]  [15:  Pochybenia v procese verejného obstarávania sú primárne postihované v rovine správneho trestania zo strany ÚVO, ktorý vykonáva dohľad nad zákonnosťou verejného obstarávania. V prípade, ak v rámci kontrolnej činnosti identifikuje porušenie pravidiel VO napĺňajúce znaky príslušných správnych deliktov podľa § 182 a nasl. ZVO, za tieto ukladá sankcie (pokuty) často vysokého finančného (represívneho) charakteru, ktoré zodpovedajú intenzite protiprávneho konania porušujúceho ZVO.] 

Vzhľadom na skutočnosť, že trestné činy podľa § 266 a § 267 Trestného zákona sú v základných skutkových podstatách prečinmi (na ktoré možno aplikovať materiálny korektív), dokazovanie v trestnom konaní musí byť zamerané na preukázanie kvalifikovaných okolností napĺňajúcich znaky príslušných skutkových podstát, ktoré zásadným spôsobom odlišujú administratívne pochybenia od trestnoprávne relevantných machinácií pri verejnom obstarávaní, a zároveň napĺňajú požadovaný stupeň závažnosti činu (so zreteľom na kritériá v § 10 ods. 2 Trestného zákona).[footnoteRef:16] [16:  Napriek tomu, že tieto je potrebné posudzovať vždy individuálne s ohľadom na okolnosti konkrétneho prípadu, z rozhodovacej činnosti súdov, najmä v ČR, možno identifikovať určité parciálne kritériá pri hodnotení závažnosti protiprávneho konania na úseku verejného obstarávania v kontexte zásady subsidiarity trestnej represie – týmito môžu byť: (i) charakter a početnosť porušení pravidiel verejného obstarávania podľa osobitného zákona, resp. aj interných predpisov (pričom najprísnejšie sa posudzuje konanie, v dôsledku ktorého je vylúčený akýkoľvek náznak súťaže – tzn. zákazka je od začiatku „šitá na mieru“ konkrétnemu uchádzačovi); (ii) objem obstarávanej zákazky; (iii) postavenie, resp. funkcia obvineného v štruktúrach obstarávateľského subjektu; (iv) rozsah spôsobenej škody, resp. prospechu na úkor verejného rozpočtu – pozri napr. uznesenie Najvyššieho súdu ČR z 22. apríla 2020, sp. zn. 5Tdo/1532/2019.] 

Najpodstatnejším odlišujúcim znakom, ktorý je potrebné pre vyvodenie trestnej zodpovednosti za narušenie zákonného priebehu verejného obstarávania preukázať, je subjektívna stránka vo forme úmyselného zavinenia vzťahujúceho sa na všetky znaky príslušnej skutkovej podstaty. Pri trestnom čine podľa § 266 Trestného zákona je navyše potrebné obligatórne preukazovať motív páchateľovho konania, resp. úmysel presahujúci objektívnu stránku (tzv. obmysel, dolus coloratus), ktorý spočíva v tom, že páchateľovo protiprávne konanie pri verejnom obstarávaní je sprevádzané úmyslom spôsobiť inému škodu alebo zadovážiť sebe alebo inému prospech, pričom k naplneniu daného znaku sa nevyžaduje reálne spôsobenie škody či získanie prospechu, ale postačuje, ak páchateľ s týmto následkom počíta a je s ním uzrozumený, teda postačuje úmysel nepriamy (dolus eventualis).[footnoteRef:17] [17:  Uznesenie Najvyššieho súdu ČR z 22. apríla 2020, sp. zn. 5Tdo/1532/2019.] 

	Na druhej strane platí, že záver o úmyselnom zavinení nemožno založiť výlučne na náznakoch a domnienkach, ak tieto nie sú potvrdené akýmkoľvek rozhodujúcim, resp. usvedčujúcim dôkazom. Preto pokiaľ sa obžalovaní v súvislosti s porušením pravidiel verejného obstarávania obhajujú ich nepozornosťou „nevšimol som si, spoliehal som sa, neskontroloval som“, nemožno bez riadneho usvedčujúceho dôkazu opaku vysloviť bez rozumných pochybností, že konali úmyselne. Ak sa v dôsledku dôkaznej núdze nepodarí preukázať úmyselné zavinenie priamo preukazujúce machinácie verejného obstarávania, súd sa v tejto otázke musí (v zmysle zásady in dubeo pro reo) prikloniť k priebehu skutkového deja pre obžalovaných priaznivejšieho. V takejto situácií však nie je vylúčená nedbanlivostná forma zavinenia a možnosť potrestania za niektorý z nedbanlivostných trestných činov (napr. prečin porušovania povinnosti pri správe cudzieho majetku podľa § 238 Trestného zákona), keďže nepozornosť, či „lajdáckosť" obžalovaných pri realizácii verejného obstarávania ich nemôže úplne zbaviť trestnej zodpovednosti.[footnoteRef:18] [18:  Predovšetkým s ohľadom na požiadavku zodpovednosti vyplývajúcu z funkčného, resp. pracovného zaradenia – bližšie pozri rozsudok Najvyššieho súdu SR z 25. januára 2017, sp. zn. 6 To 3/2016.] 

	Požiadavka náležitého preukázania zavinenia, založeného na dostatočnom dôkaznom podklade, nevylučuje možnosť vyvodenia tohto záveru aj z nepriamych dôkazov. 
Naopak, vzhľadom na to, že zavinenie predstavuje vnútorný (subjektívny) psychický vzťah páchateľa k podstatným náležitostiam trestného činu,[footnoteRef:19] pri jeho zisťovaní bude potrebné vychádzať zo všetkých (objektívnych) okolností, ktoré súviseli s konkrétnym priebehom a výsledkom verejného obstarávania (ktoré malo byť protiprávne manipulované), a to aj na základe nepriamych dôkazov, avšak len za predpokladu, že „tieto vytvárajú vo svojom súhrne logickú, ničím nenarušenú a uzatvorenú sústavu nepriamych dôkazov (nestačí preto jeden nepriamy dôkaz) vzájomne sa dopĺňajúcich a na seba nadväzujúcich (...).“[footnoteRef:20] [19:  BURDA, E., J. ČENTÉŠ, J. KOLESÁR, J. ZÁHORA a kol. Trestný zákon. Všeobecná časť. Komentár. I. diel, § 15 [Úmyselné zavinenie].]  [20:  Uznesenie Najvyššieho súdu SR z 27. mája 2008, sp. zn.  2 To 67/2006.] 

Jedným zo znakov, ktoré nasvedčujú trestnoprávne relevantnému manipulovaniu verejného obstarávania, je určitá miera koordinovanosti a spolupráce medzi zúčastnenými subjektmi. V rámci toho môže dochádzať na pozadí oficiálneho postupu vo verejnom obstarávaní k neformálnej komunikácií a stretnutiam, najmä medzi vopred vybraným „víťazom“ a osobami majúcimi vplyv na proces verejného obstarávania, s cieľom ovplyvniť jeho prípravu, priebeh a výsledky (napr. účelovým nastavením parametrov verejného obstarávania, vzájomným dohadovaním predloženej ponuky, ovplyvňovaním pri vyhodnocovaní ponúk a pod.).[footnoteRef:21]  [21:  STRÉMY, T., M. KORDÍK a O. REPA. O. Machinácie pri verejnom obstarávaní, s. 135.] 

Svoj postup však môžu neoprávnene koordinovať aj samotní uchádzači, medzi ktorými spravidla existuje majetkové alebo personálne prepojenie, a ktorí do verejného obstarávania predkladajú vzájomne ovplyvnené ponuky s cieľom vzbudiť dojem skutočnej súťaže (napr. formálnou účasťou vo verejnom obstarávaní, predložením účelovo nadhodnotených ponúk a pod.). V tomto kontexte Najvyšší súd SR dokonca vyjadril právny názor, v zmysle ktorého sa pri trestnom čine podľa § 266 Trestného zákona vyžaduje určitá úroveň organizovanosti páchateľov, ktorú je dôležité posúdiť a preukázať, a teda či ide o prosté spolupáchateľstvo alebo o konanie členov organizovanej skupiny, keďže predmetný trestný čin „nemožno spáchať bez súčinnosti minimálne s ďalšími dvomi osobami, bez dohovoru s nimi, rozdelenia úloh, bez plánovania týchto úloh a postupov a súčinnosti páchateľov.“[footnoteRef:22] [22:  Uznesenie Najvyššieho súdu SR z 15. augusta 2017 sp. zn. 2To/9/2016.] 

Pri dokazovaní machinácií pri verejnom obstarávaní je zároveň nevyhnutné zisťovať a dôsledne hodnotiť nielen konkrétne, ale aj širšie finančno-obchodné aspekty súvisiace s obstarávanou zákazkou, a to najmä z hľadiska spôsobenej škody, resp. získaného prospechu. Práve tieto okolnosti sú významné nielen pri preverovaní dôvodnosti podozrení z trestnej činnosti, ale aj pri správnej kvalifikácii skutku (najmä pri súbehu trestných činov).[footnoteRef:23] V tomto kontexte je nevyhnutné posudzovať výšku predpokladanej hodnoty zákazky a cenu víťaznej ponuky, a to najmä s prihliadnutím na skutočné náklady spojené s plnením predmetu zákazky, výšku marže, rozsah a kvalitu poskytnutého plnenia, ako aj na zvyčajné trhové ceny porovnateľných plnení, pričom z hľadiska trestnej zodpovednosti sú relevantné najmä prípady zjavne neprimeraného (účelovo predraženého) verejného obstarávania.  [23:  Predmetná požiadavka je zvýraznená predovšetkým pri trestnom čine porušenie povinnosti pri správe cudzieho majetku podľa § 237 Trestného zákona. Spolu s machináciami pri verejnom obstarávaní je v súbehu často páchaný tiež trestný čin poškodzovanie finančných záujmov EÚ podľa § 261 Trestného zákona, trestný čin zneužívania právomoci verejného činiteľa podľa § 326 Trestného zákona, ako aj korupčné trestné činy, avšak je potrebné upozorniť na špeciálny postih korupčných aktivít pri verejnom obstarávaní podľa kvalifikovanej skutkovej podstaty v § 266 ods. 2 písm. d) Tr. zák., ktorá má prednosť pred všeobecnou úpravou prijímania úplatku podľa § 328 a § 329 Tr. zák. – bližšie pozri napr. Beleš, A. Trestné činy súvisiace s verejným obstarávaním. In: Časopis pro právní vědu a praxi, 2021, Roč. 29, č.1, s. 168.] 

Finančný prospech síce predstavuje najčastejší motív machinácií pri verejnom obstarávaní, z pohľadu trestnoprávneho posúdenia však nie je vylúčený ani imateriálny prospech, ktorý môže spočívať v samotnej možnosti realizovať zákazku zabezpečujúcu úspešnému uchádzačovi napr. kontinuitu činnosti, udržanie zamestnancov, zvýšenie obratu, získanie referencií a posilnenie jeho postavenia na trhu, čím si zlepšuje kvalifikačné predpoklady pre budúcu účasť v ďalších verejných obstarávaniach.[footnoteRef:24] Predmetný následok je relevantný najmä vo vzťahu ku kvalifikovaným skutkovým podstatám, keďže naplnenie základnej skutkovej podstaty podľa § 266 Trestného zákona nie je viazané na faktické spôsobenie škody alebo získanie prospechu (postačuje páchateľov motív, ktorý k tomu smeruje). [24:  Uznesenie Najvyššieho súdu ČR z 30. júna 2020, sp. zn. 5 Tdo 1559/2018.] 

	Objektívna stránka skutkovej podstaty podľa § 266 Trestného zákona upravuje tri alternatívne formy konania, ktoré sa v praxi často prekrývajú.[footnoteRef:25] S ohľadom na špecifickú a zložitú povahu verejného obstarávania prichádzajú do úvahy variabilné spôsoby protiprávneho konania pri verejnom obstarávaní, ktoré spravidla splývajú so správnymi deliktmi podľa ZVO, preto je dôležité, aby popri naplnení objektívnej stránky trestného činu podľa § 266 Trestného zákona boli preukázané vyššie analyzované okolnosti. Práve existencia týchto kvalifikovaných znakov odlišuje trestnoprávne relevantné machinácie od „bežných“ administratívnych porušení ZVO, pri ktorých síce dochádza k porušeniu zákonných pravidiel, ktoré môžu mať za následok aj zvýhodnenie určitého uchádzača na úkor iných (napr. v dôsledku nesprávne zvoleného postupu či nevhodného opisu predmetu zákazky), avšak bez prítomnosti okolností odôvodňujúcich uplatnenie trestnej zodpovednosti (úmysel, motív, neoprávnený prospech, protiprávna koordinovanosť, zjavná predráždenosť zákaziek, či hrubé porušenie pravidiel verejného obstarávania a pod.). [25:  Týmito sú: (i) konanie v rozpore so všeobecne záväzným právnym predpisom o verejnom obstarávaní; (ii) dojednanie prednosti niektorému súťažiteľovi alebo účastníkovi alebo (iii) výhodnejšie podmienky – bližšie pozri STRÉMY, T., M. KORDÍK a O. REPA. O. Machinácie pri verejnom obstarávaní, s. 139 – 142.] 

	Z uvedeného dôvodu je dôležité objektívne daný protiprávny stav vo verejnom obstarávaní dôsledne vyhodnocovať v kontexte trestnoprávne relevantných okolností a zisťovať najmä to, akým konkrétnym spôsobom bol manipulovaný zákonný priebeh verejného obstarávania, aká bola miera súčinnosti a úmysel (motív) jednotlivých obvinených na takejto trestnej činnosti, ako aj to, ktoré priame dôkazy usvedčujú obvinených z úmyselných machinácií pri verejnom obstarávaní, resp. ktoré nepriame dôkazy sú spôsobilé takéto podozrenia dostatočne presvedčivo preukázať, pričom je nevyhnutné, aby konkrétne podozrenia (predpoklady) boli v priebehu vyšetrovania systematicky posilňované (a nie naopak zoslabované), keďže rovnaké dôkazné penzum postačujúce na vznesenie obvinenia nemusí byť dostatočné na postavenie obvinených pred súd. Uvedená premisa platí obzvlášť v kontexte novelizovaného ustanovenia § 215 ods. 1 písm. a) až písm. c) Zákona č. 301/2005 Z. z. Trestného poriadku v znení neskorších predpisov (ďalej len „Trestný poriadok“).[footnoteRef:26]  [26:  Zákonom č. 40/2024 Z. z. ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony bola upravená koncepčná zmena  prístupu k dokazovaniu v prípravnom konaní, a to najmä s ohľadom na zásadu in dubeo pro reo – bližšie pozri bod 47 osobitnej časti Dôvodovej správy k predmetnému zákonu. [online]. 2023. [cit. 3. júna 2026]. Dostupné na internete: 
https://www.nrsr.sk/web/Dynamic/DocumentPreview.aspx?DocID=536583.] 


Procesný postup a dôkazné prostriedky na úseku verejného obstarávania
Dokazovanie machinácií pri verejnom obstarávaní prebieha v intenciách osobitného procesného postupu, ktorý zahŕňa množstvo vysoko odborných otázok. Integrálnou súčasťou vyšetrovania je preto komplexné skúmanie protiprávneho konania v kontexte celého procesu verejného obstarávania (vrátane jeho prípravy, priebehu a následnej realizácie zákazky). Takýto postup nevyhnutne vyžaduje špecializovaný prístup, ktorý prepája trestnoprávnu problematiku so znalosťami pravidiel verejného obstarávania, ekonomickými aspektmi a ďalšími osobitosťami charakteristickými pre vyšetrovanie hospodárskej kriminality.
Predovšetkým je potrebné poukázať na osobitnú vecnú príslušnosť Špecializovaného trestného súdu, ktorá sa v zmysle § 14 písm. b) Trestného poriadku vzťahuje na trestný čin podľa § 266 ods. 1, ods. 3. Trestného zákona, a teda na kvalifikované prípady machinácií pri verejnom obstarávaní, v dôsledku ktorých bola spôsobená škoda (získaný prospech) veľkého rozsahu alebo ktoré boli spáchané členmi nebezpečného zoskupenia (najmä zločineckej skupiny). De lege ferenda by bolo vhodné rozšíriť príslušnosť Špecializovaného trestného súdu aj na situácie, ktoré priamo nespadajú pod vyššie citované ustanovenie (v dôsledku absencie kvalifikovaných znakov podľa ods. 3), a teda na všetky prípady machinácií pri verejnom obstarávaní en bloc,[footnoteRef:27] keďže za súčasného právneho stavu pri typovo obdobne závažných machináciách (ods. 1, ods. 2) je príslušnosť Špecializovaného trestného súdu závislá od skúmania súbežne páchaných trestných činov.[footnoteRef:28]  [27:  S takýmto legislatívnym riešením počítala komplexná novelizácia verejného obstarávania v SR, ktorá o. i. navrhovala upraviť aj konkrétne ustanovenia v Trestnom zákone a Trestnom poriadku, ktoré mali prispieť k efektívnejšiemu postihovaniu machinácií pri verejnom obstarávaní. Predmetný návrh zákona však napokon nebol prijatý. Bližšie pozri samotné znenie. [online]. 2020. [cit. 3. júna 2026]. Dostupné na internete: https://www.uvo.gov.sk/aktualne-temy/aktualita/uvo-predstavilo-vlastny-navrh-novely-verejneho-obstaravania-zdoraznuje-odbornost.]  [28:  Najmä korupčných trestných činov podľa § 14 písm. f), písm. g) a písm. r) Trestného poriadku alebo trestného činu poškodzovania finančných záujmov EÚ podľa § 14 písm. m) Trestného poriadku.] 

Samotné vyšetrovanie má spravidla rozsiahly a zložitý charakter, v rámci čoho sú využívané dôkazné prostriedky prispôsobené špecifikám verejného obstarávania, a to najmä listinné dôkazy (zachytávajúce priebeh verejného obstarávania), výsluchy obvinených a svedkov (zapojených do realizácie verejného obstarávania), ako aj odborné vyjadrenia a znalecké posudky (objasňujúce odbornú problematiku verejného obstarávania). Pre vyšetrovanie machinácií pri verejnom obstarávaní je zároveň typické, že prebieha za súčinnosti rôznych subjektov, ktoré buď na základe podnetu (§ 3 ods. 1 Trestného poriadku) alebo z vlastnej iniciatívy (§ 3 ods. 2 Trestného poriadku) poskytujú orgánom činným v trestnom konaní informácie a podklady nasvedčujúce podozreniam z trestnoprávne relevantného manipulovania priebehu verejného obstarávania. Uvedené súvisí so skutočnosťou, že verejné obstarávania vzhľadom na objem prerozdeľovaných financií podlieha množstvu kontrolných mechanizmov zameraných predovšetkým na dodržiavanie zákonnosti, transparentnosti a hospodárnosti celého procesu. Ide predovšetkým o rozhodnutia ÚVO pri dohľade nad verejným obstarávaním (pozri vyššie), kontrolné správy zo strany Najvyššieho kontrolného úradu SR, ako aj protokoly z rôznych ďalších interných a externých kontrol, auditov či inšpekcií. Zvýšená forma dohľadu sa navyše uplatňuje pri programoch a projektoch financovaných z štrukturálnych fondov EÚ, keďže bežnou súčasťou podmienok uzatvorenia zmluvy o poskytnutí NFP zo strany žiadateľov je uskutočnenie riadneho verejného obstarávania, čo následne podlieha osobitnej inštitucionálnej a procesnej kontrole.[footnoteRef:29]   [29:  Spomenúť možno predovšetkým Európsky úrad pre boj proti podvodom (OLAF), ktorý vykonáva nezávislé vyšetrovanie s cieľom odhaliť podvody, korupciu a iné zneužívanie prostriedkov EÚ, výsledkom čoho sú odporúčania na prijatie príslušných opatrení (začať trestné stíhanie, uložiť správne sankcie a pod.), ktoré následne monitoruje. Bližšie pozri oficiálnu stránku predmetného úradu. [online]. 2018. [cit. 3. júna 2026]. Dostupné na internete: https://anti-fraud.ec.europa.eu/about-us/what-we-do_sk.] 

Výsledky z predmetných mimoprocesných postupov, v rámci ktorých boli zistené porušenia pravidiel a princípov verejného obstarávania (neraz závažného charakteru), sú v trestnom konaní bezpochyby významným dôkazno-informačným prameňom vo forme listinných dôkazov. V žiadnom prípade však nesmú zakladať „prezumpciu viny“ spočívajúcu v mechanickom a nekritickom preberaní týchto záverov zo strany orgánov činných v trestnom konaní a súdov. Naopak, na účely vyvodenia trestnej zodpovednosti je potrebné vykonať autonómne dokazovanie zamerané na komplexné objasnenie všetkých trestnoprávne relevantných skutkových okolností vrátane porušenia pravidiel verejného obstarávania, keďže táto otázka je rozhodujúca pre posúdenie viny (§ 7 ods. 1 Trestného poriadku).[footnoteRef:30]  [30:  Primerane pozri – STRÉMY, T., M. KORDÍK a O. REPA. O. Machinácie pri verejnom obstarávaní, s. 146.] 

V rámci trestného konania totiž dochádza k uplatňovaniu zásadne odlišných zodpovednostných vzťahov v porovnaní s administratívnymi kontrolami, a hoci vychádzajú z rovnakých skutkových východísk (t. j. z procesu verejného obstarávania), dokazovanie je zamerané na iný okruh rozhodných skutočností, posudzovaných v kvalitatívne odlišnom rozsahu s uplatnením osobitných procesno-dôkazných zásad a garancií, ktoré primerane zodpovedajú povahe trestného práva (ultima ratio).[footnoteRef:31]  V tejto súvislosti je potrebné zdôrazniť, že ÚVO pri dohľade síce analogicky vychádza zo zásad trestného práva (v zmysle pravidiel správneho trestania), pričom jeho rozsiahle rozhodnutia poskytujú informácie o kľúčových aspektoch verejného obstarávania, ktoré môžu slúžiť aj ako významné indície pri posudzovaní podozrení z trestnej činnosti v priebehu verejného obstarávania. Na druhej strane však ÚVO neskúma okolností na pozadí verejného obstarávania, nevykonáva kontroly na mieste, nevypočúva svedkov a vychádza výlučne z predloženej dokumentácie (resp. maximálne zo znaleckých posudkov), pričom všetky delikty sú založené na objektívnom posúdení, a teda skúma sa výlučne (ne)dodržanie zákonných postupov, nie subjektívna stránka (trestnoprávne relevantný úmysel a motív) konajúcich osôb. [31:  K princípu ultima ratio v kontexte ekonomickej kriminality bližšie pozri ČENTÉŠ, J. a J. ŠANTA. Princíp ultima ratio a vybrané aspekty ekonomickej kriminality. In: Trestné právo ako ultima ratio – hmotnoprávne a procesnoprávne aspekty. Zborník príspevkov z 1. sekcie medzinárodnej vedeckej konferencie Bratislavské právnické fórum 2016, s. 31–41.] 

Významný dôkazný podklad predstavuje aj rozsiahla dokumentácia zachytávajúca priebeh verejného obstarávania, ktorá v kontexte ďalších dôkazov vytvára ucelený obraz o skutočnom priebehu a logike verejného obstarávania.[footnoteRef:32] Ide najmä o súťažné podklady (pričom kľúčový význam má opis predmetu zákazky), výzvy na predkladanie ponúk, projektové dokumentácie, ponuky uchádzačov, zápisnice komisií z vyhodnotenia ponúk a pod. Vo fáze realizácie zákazky sú dôležité predovšetkým objednávky, dokumenty z priebehu plnenia, preberacie protokoly a vystavené faktúry. Osobitný význam má komunikácia medzi zainteresovanými subjektmi (či už formálna alebo neformálna). Analýzou a vzájomným vyhodnotením uvedených listinných dôkazov možno identifikovať nezrovnalosti, ako aj nelogické a účelové postupy, ktoré môžu nasvedčovať machináciám pri verejnom obstarávaní. [32:  Obstarávateľské subjekty sú v zmysle § 24 ods. 1 ZVO povinné zdokumentovať celý priebeh verejného obstarávania s dôrazom na preskúmateľnosť rozhodnutí prijatých vo všetkých fázach tohto procesu a na tento účel uchovať kompletnú dokumentáciu po dobu 10 rokov. V tejto súvislosti je nevyhnutné, aby (verejný) obstarávateľ dokázal transparentne a presvedčivo zdôvodniť ním zvolené postupy a prijaté rozhodnutia v priebehu verejného obstarávania, a to už pred ich samotnou realizáciou, a nie až ex post prostredníctvom účelovo prispôsobenej argumentácie. ] 

	Predmetné listinné dôkazy dopĺňajú výsluchy svedkov, resp. obvinených (aj v postavení spolupracujúcich osôb). Na verejnom obstarávaní sa podieľa široké spektrum osôb, a to predovšetkým na strane obstarávateľských subjektov zodpovedných za prípravu, realizáciu a priebeh verejného obstarávania (napr. poverení zamestnanci, pracovníci špecializovaných skupín a oddelení pre verejné obstarávania, odborný garant pre verejné obstarávanie, členovia hodnotiacich komisií a pod.), ako aj na strane hospodárskych subjektov zabezpečujúcich účasť vo verejnom obstarávaní a následné plnenie z toho vyplývajúcich záväzkov. 
Na základe výpovedí zainteresovaných osôb možno zisťovať bližšie okolnosti k priebehu verejného obstarávania, konfrontovať formálne deklarovaný a na pozadí uskutočňovaný postup zahŕňajúci protiprávnu koordináciu, komunikáciu, pokyny či zásahy do zákonného procesu, čím tieto výpovede významne prispievajú k odhaľovaniu predmetnej trestnej činnosti a usvedčovaniu jej páchateľov. S ohľadom na uvedené je v oblasti verejného obstarávania mimoriadne dôležitá ochrana whistleblowerov.[footnoteRef:33] Zároveň je potrebné upozorniť na prípady z aplikačnej praxe, kedy orgány činné v trestnom konaní vypočúvajú ako svedkov zamestnancov ÚVO, hoci títo sa priamo nezúčastnili na stíhanom skutku (t. j. neparticipovali na rozhodovacích procesoch a tieto vnímali len sprostredkovane prostredníctvom predloženej dokumentácie), čo možno považovať za nedôvodné. Na objasnenie skutkových okolností je naopak nevyhnutné zamerať dokazovanie predovšetkým vo vzťahu k osobám účastným verejného obstarávania, ktoré disponujú znalosťami o konkrétnych rozhodovacích procesoch, vrátane ich dôvodov a pohnútok, a to aj s možnou trestnoprávnou relevanciou. [33:  V tomto smere možno kriticky vnímať schválený návrh zákona z 12. decembra 2025 o Úrade na ochranu obeti trestných činov a oznamovateľov protispoločenskej činnosti a o zmene a doplnení niektorých zákonov (parlamentná tlač č. 1139), ktorý o. i. v ustanovení čl. I § 7 rušil doterajší Úrad na ochranu oznamovateľov a v ustanovení čl. III § 7a, resp. § 7b otváral možnosť prehodnotiť status poskytnutej ochrany oznamovateľom v prebiehajúcich konaniach, čím „zúžil právnu istotu oznamovateľov v spojení so slobodou prejavu a právom na súkromie.“ – bližšie pozri Uznesenie Ústavného súdu SR zo 17. decembra 2025, sp. zn. PL. ÚS 19/2025-48 o pozastavení účinnosti predmetného zákona.] 

Kľúčový význam z hľadiska dokazovania machinácií pri verejnom obstarávaní má odborná a znalecká činnosť. Práve úzka (odvetvová) špecializácia vybraných subjektov je predpokladom pre kvalifikované objasnenie odborných otázok týkajúcich sa konkrétneho verejného obstarávania, ktoré presahujú všeobecné znalosti orgánov činných v trestnom konaní, resp. súdu. Odborná a znalecká činnosť sa bude primárne zameriavať na posúdenie ekonomických aspektov v nadväznosti na technické vlastnosti a riešenia predmetu plnenia konkrétnej zákazky. Závery vyplývajúce z predmetných odborných otázok sú nevyhnutným predpokladom najmä pre posúdenie samotného vzniku škody (na strane obstarávateľského subjektu), resp. prospechu (na strane súťažiteľa) a ich výšky, od ktorých sa následne odvíja nielen dôvodnosť trestného stíhania (najmä v závislosti od (ne)primeranosti stanovených cien), ale aj správnej kvalifikácie skutku (čo významne ovplyvňuje riešenie ďalších trestnoprávnych otázok).[footnoteRef:34] [34:  Okrem vyššie uvedenej príslušnosti Špecializovaného trestného súdu ide v rámci dokazovania najmä o otázku (ne)využiteľnosti informačno-technických prostriedkov a prostriedkov operatívno-pátracej činnosti, a to predovšetkým inštitútov podľa § 115 Trestného poriadku. (odpočúvanie a záznam telekomunikačnej prevádzky) a § 117 Trestného poriadku (agent), pri ktorých možno de lege lata vydať príkaz výlučne pri machináciách v kvalifikovaných skutkových podstatách podľa § 266 ods. 2, ods. 3 Trestného zákona, nakoľko musí byť splnená podmienka trestného stíhania pre zločin. V tejto súvislosti možno poukázať na spomínanú novelu Trestného poriadku, ktorá do enumerácie taxatívne stanovených trestných činov v ustanovení § 115 ods. 1 a § 117 ods. 1 Trestného poriadku navrhovala explicitne zahrnúť aj rozoberaný trestný čin, a teda umožniť vydanie príkazu vo všetkých prípadoch en bloc, bez ohľadu na právnu kvalifikáciu stíhaného skutku. Takéto legislatívne riešenie je s ohľadom na náročnosť dokazovania jednoznačne opodstatnené. ] 

V rámci odborného (znaleckého) skúmania sú preto najčastejšie vypracovávané rôzne cenové kalkulácie, v rámci ktorých sa posudzuje najmä objektívnosť a opodstatnenosť predpokladanej hodnoty zákazky (s ohľadom na požadované plnenia), víťaznej ponuky (s ohľadom na výšku zisku, rozsah a kvalitu plnenia) a ostatných ponúk (s ohľadom na konkurenčné alternatívy a skutočné súťažné zapojenie), a to s dôrazom na prípadné cenové a vecné odchýlky zohľadňujúce trhové podmienky v danom mieste a čase. 
Predmetné zistenia sú významné pri vyhodnocovaní trestnoprávne relevantných podozrení, pričom v závislosti od ich záverov sa vyšetrovacie hypotézy buď potvrdia (napr. v prípadoch zjavne predražených zákaziek, ekonomicky neopodstatneného delenia zákaziek a pod.) alebo naopak dochádza k ich postupnému vyvracaniu (najmä ak sa preukáže hospodárnosť a efektívnosť obstarávacieho procesu). Je dôležité, aby dané závery boli dôsledne posudzované v kontexte ďalších priamych alebo nepriamych dôkazov, pričom v prípade nízkej dôkaznej hodnoty na strane usvedčujúcich dôkazov nemožno a priori vylúčiť verziu, že konkrétny uchádzač uspel vo verejnom obstarávaní bez trestnoprávne relevantného konania, a to aj napriek určitým objektívnym porušeniam pravidiel verejného obstarávania zo strany obstarávateľského subjektu. 
	Znalecký posudok síce predstavuje významný dôkazný prostriedok, ktorý však v zmysle zásady voľného hodnotenia dôkazov nedisponuje privilegovaným postavením (ani osobitnou dôkaznou silou), a preto musí byť hodnotený rovnako dôsledne a kriticky ako akýkoľvek iný druh dôkazu. Znalecký posudok musí podliehať komplexnej verifikácii najmä z hľadiska vecnej a logickej správnosti jeho záverov, odborných východísk, použitých metód a ich odôvodnenia.[footnoteRef:35] Celkovú kvalitu znaleckého posudku determinuje už samotný proces pribratia znalca do trestného konania, v rámci ktorého je dôležité správne formulovať úlohy na riešenie (odborným posúdením skutkových okolností konkrétneho verejného obstarávania) a za týmto účelom znalcovi poskytnúť relevantné podklady (zachytávajúce priebeh verejného obstarávania, najmä súťažné podklady, ponuky uchádzačov, zmluvy, projektové dokumentácie pod.). V tejto súvislosti je potrebné zdôrazniť, že znalec je oprávnený riešiť výlučne skutkové (nie právne) otázky, a teda v rámci znaleckého posudku nesmie pristúpiť k výkladu jednotlivých ustanovení a inštitútov ZVO (napr. či došlo k porušeniu pravidiel verejného obstarávania, aký zákonný postup mal byť uplatnený a pod.).[footnoteRef:36]  [35:  V zmysle nálezu Ústavného súdu ČR z 20. mája 2008 sp. zn. I. ÚS 49/06 „(...) hodnotit je třeba celý proces utváření znaleckého důkazu, včetně přípravy znaleckého zkoumání, opatřování podkladů pro znalce, průběh znaleckého zkoumání, věrohodnost teoretických východisek, jimiž znalec odůvodňuje své závěry, spolehlivost metod použitých znalcem a způsob vyvozování závěrů znalce.“ ]  [36:  § 145 ods. 1 Trestného poriadku.] 

	V kontexte zložitého charakteru verejného obstarávania má osobitný význam subsidiárne využívanie odborných znalostí v trestnom konaní, keďže orgány činné v trestnom konaní by mali trestnoprávne relevantné závery vyvodzovať z odborných vyjadrení celkom výnimočne (najmä pri jednoduchom určení ceny), avšak aj v takých prípadoch sú povinné dôsledne preverovať správnosť predmetného odborného vyjadrenia (s ohľadom na komplexnosť a zložitosť objasňovaných skutočností), a predovšetkým jeho objektivitu a nestrannosť (najmä ak bolo vypracované hospodárskym subjektom s konkurenčným postavením vo vzťahu k zúčastneným uchádzačom).
	Nad rámec rozoberaných dôkazných prostriedkov je potrebné zdôrazniť úlohu ÚVO a jeho spoluprácu s orgánmi činnými v trestnom konaní, ako aj so širšou odbornou verejnosťou pri zabezpečovaní efektívnej a účinnej ochrany podmienok verejného obstarávania a rovnosti účasti hospodárskych subjektov vrátane odhaľovania a stíhania protiprávneho konania v tejto oblasti. Okrem samotného dohľadu nad verejným obstarávaním sa význam jeho pôsobenia premieta v rámci súčinnosti pri podávaní trestných oznámení (ak zistí skutočnosti nasvedčujúce tomu, že bol spáchaný trestný čin) a jeho následnou odbornou ingerenciou v trestnom konaní (prostredníctvom poskytovania výkladových stanovísk a odborných konzultácií pre problematiku verejného obstarávania). Význam jeho postavenia a činnosti však možno vnímať aj širšie, napríklad prostredníctvom organizovania vzdelávacích aktivít v súčinnosti s ďalšími odborníkmi z teórie a aplikačnej praxe (vrátane trestnoprávnej oblasti).[footnoteRef:37] Predmetné aktivity sú spôsobilé prispieť k zvýšeniu právneho povedomia o problematike verejného obstarávania v kontexte trestného práva, a tým aj k možnosti efektívne odhaľovať a preukazovať trestnoprávne relevantné konanie pri verejnom obstarávaní. [37:  Bližšie pozri Dohodu o spolupráci uzavretú medzi Generálnou prokuratúrou SR a ÚVO zo dňa 15.03.2018. [online] 2018. [cit. 3. júna 2026]. Dostupné na internete:
https://www.genpro.gov.sk/fileadmin/Memoranda_a_dohody_o_spolupraci/Dohody_o_spolupraci/Dohoda_o_spolupraci_15_03_2018.pdf.] 


Záver

Problematika verejného obstarávania predstavuje neustále aktuálnu tému, ktorá vzbudzuje výraznú pozornosť verejnosti, neraz aj kontroverzným spôsobom. Cieľom predloženého príspevku bolo poskytnúť striktne odborný pohľad na danú oblasť a prispieť k vecnej diskusii o problematike verejného obstarávania v kontexte trestného práva. Príspevok sa konkrétne zameriaval na proces dokazovania a vyvodzovania trestnej zodpovednosti za protiprávne konanie (machinácie) pri verejnom obstarávaní, a to so zreteľom na prepojenie komplexnej povahy verejného obstarávania so špecifikami predmetu a rozsahu dokazovania, ako aj využívanými dôkaznými prostriedkami v tejto oblasti. Prostredníctvom odbornej analýzy parciálnych osobitostí a trestnoprávnych aspektov bolo ambíciou autora identifikovať a rozobrať dôkazné štandardy a zásady, ktoré by mali prispieť k efektívnemu odhaľovaniu a dokazovaniu trestnej činnosti páchanej pri verejnom obstarávaní, za súčasného dôsledného rozlišovania medzi administratívnymi pochybeniami a trestnoprávne relevantným konaním.

Summary
The article focuses on the issue of proving criminal offences related to public procurement. It links the specific characteristics of public procurement with criminal law aspects, paying particular attention to the specific features of proving criminal offences related to public procurement in criminal proceedings.

